Diari Oficial de la Generalitat Valenciana


Sumari del DOGV 7739, del 11-03-2016 (2016/1698)

RESOLUCIÓ de 4 de març de 2016, del president de l'Institut Valencià de Competitivitat Empresarial (IVACE), per la qual es convoca la concessió d'ajudes del Pla de Modernització Industrial per a l'exercici 2016.
-------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7739

Data del DOGV
:   11-03-2016

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2016/1698


Data del document
:   04-03-2016

Organisme emissor
:   Institut Valencià de Competitivitat Empresarial

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 4 de març de 2016, del president de l'Institut Valencià de Competitivitat Empresarial (IVACE), per la qual es convoca la concessió d'ajudes del Pla de Modernització Industrial per a l'exercici 2016. [2016/1698]  
ÍNDEX  
  
Preàmbul  
Article 1. Objecte de la resolució  
Article 2. Objectiu de la convocatòria  
Article 3. Actuacions susceptibles de suport. Requisits generals dels projectes  
Article 4. Empreses beneficiàries  
Article 5. Característiques de l'ajuda. Costos subvencionables  
Article 6. Sol·licitud de l'ajuda. Documentació, termini i lloc per a la presentació de sol·licituds  
Article 7. Instrucció i avaluació de sol·licituds. Criteris d'avaluació  
  
Article 8. Concessió de les ajudes  
Article 9. Obligacions de les empreses beneficiàries  
Article 10. Control i verificació. Minoracions i revocacions  
Article 11. Dotació pressupostària  
Article 12. Marc normatiu  
Article 13. Entitats col·laboradores i assistència tècnica  
Disposició final primera  
Disposició final segona  
  
La Conselleria d'Economia Sostenible, Sectors Productius, Comerç i Treball, té entre els seus objectius estratègics el foment de la inversió privada en R+D i en innovació, l'evolució dels sectors productius i la sostenibilitat dels sectors existents, maximitzant al mateix temps l'eficiència energètica, reduint les necessitats de matèries primeres i minimitzant la generació de residus.  
En el marc del Pla d'Actuació de l'Institut Valencià de Competitivitat Empresarial (IVACE) per al 2016, en coherència amb la directriu estratègica anterior, s'aposta per la modernització tecnològica de les microempreses industrials manufactureres. Per a dur a terme aquestes accions d'impuls a la modernització industrial, es considera prioritari el desenvolupament de la present convocatòria amb la finalitat de:  
- Dur a terme la renovació del parc industrial de maquinària per mitjà de la modernització d'equipaments productius.  
- Completar la substitució d'equipaments que hagen quedat obsolets tecnològicament, tot generant amb això ineficiències.  
- Millorar l'eficiència de l'activitat industrial de l'empresa per mitjà de la posada en funcionament dels nous equipaments.  
- Incrementar la seguretat industrial.  
En aquesta convocatòria, IVACE estableix com a únic criteri de concessió de les ajudes el moment de presentació de les corresponents sol·licituds. La raó és que es considera que totes les empreses del col·lectiu a què es dirigeix aquesta convocatòria necessiten mesures d'estímul que afavorisquen la inversió destinada a la modernització i, ja que no és possible fixar altres criteris objectius per a establir la priorització dels projectes, la fórmula que resulta més transparent i objectiva és la de considerar el moment de presentació de les sol·licituds fins a esgotar el pressupost disponible.  
En aquest sentit, perquè l'accés a la presentació de les sol·licituds es faça en condicions d'igualtat entre totes les empreses, la convocatòria preveu que el termini de presentació de sol·licituds s'òbriga un nombre suficient de dies després de la publicació, de manera que els potencials sol·licitants disposen de temps per a definir el projecte a desenvolupar i accedir als mitjans tècnics necessaris per a la presentació telemàtica.  
  
Com a novetat enfront de 2015, la convocatòria estableix el suport per mitjà de subvencions en compte de fer-ho a través de préstecs.  
En virtut del que antecedeix, i de conformitat amb allò que disposa l'article 4.2.1 del Reglament d'organització i funcionament de l'Institut Valencià de Competitivitat Empresarial (IVACE), aprovat pel Decret 4/2013, de 4 de gener, resolc:  
Article 1. Objecte de la resolució  
L'objecte de la present resolució és establir la convocatòria per a la concessió per l'Institut Valencià de Competitivitat Empresarial (IVACE), d'ajudes per a projectes del Pla de Modernització Industrial per a l'exercici 2016.  
  
Article 2. Objectiu de la convocatòria  
La convocatòria pretén facilitar l'accés de les microempreses industrials de la Comunitat Valenciana al finançament necessària per a realitzar inversions en maquinària industrial nova que redunde en una major competitivitat empresarial a través de la modernització tecnològica.  
  
  
Article 3. Actuacions susceptibles de suport. Requisits generals dels projectes  
1. Per projecte s'entén qualsevol iniciativa de despesa o inversió, sobre una operació o actiu concret, que vaja a realitzar-se en un termini determinat i que, de forma individual o combinada, tinga un sentit empresarial, sense perjuí que aqueixa iniciativa puga integrar-se, en el seu contingut o en el temps, en un pla major.  
2. Els projectes hauran de consistir en l'adquisició de maquinària industrial nova afecta al procés productiu de l'empresa sol·licitant. Es limita el suport en cada projecte a l'adquisició d'una única màquina.  
  
Es considera única màquina a cada un dels elements o equips adquirits a un únic proveïdor que s'integren en un procés productiu i que confereixen a les matèries primeres o auxiliars o als productes intermedis, un únic tipus de canvi o transformació. La maquina única tindrà entitat per si mateixa i serà susceptible de ser manipulada, moguda o traslladada de manera compacta.  
El resultat final del projecte susceptible de suport haurà de ser verificable amb la completa instal·lació i posada en funcionament de la maquinària adquirida en un establiment productiu de l'empresa beneficiària, ubicat a la Comunitat Valenciana.  
3. El projecte haurà de tindre un pressupost subvencionable major de 20.000 euros, exclòs l'IVA.  
4. Els costos associats al projecte no podran rebre simultàniament ajudes d'estat en el marc d'aquesta convocatòria i d'altres procedents d'aquesta o d'una altra administració o ens públic.  
5. L'execució dels projectes no haurà de vulnerar en cap cas el principi de no discriminació per raó de sexe, raça, origen ètnic, religió, conviccions, discapacitat, edat o orientació sexual, facilitant, o almenys no impedint, l'accessibilitat per a les persones amb discapacitat. Així mateix, haurà d'executar-se en el marc d'un desenvolupament sostenible i de foment de la conservació, protecció i millora del medi ambient.  
  
6. La maquinària subvencionada no podrà, durant un termini de tres anys a comptar des de la justificació de la seua adquisició, alienar-se, arrendar-se o cedir-se, a títol gratuït o onerós, ni traslladar-se excepte a altres establiments productius de l'empresa beneficiària radicats a la Comunitat Valenciana.  
7. Les empreses sol·licitants podran presentar, com a màxim, un projecte en aquesta convocatòria; en cas de presentar-se'n més d'un, es prendrà en consideració l'últim presentat en termini.  
  
Article 4. Empreses Beneficiàries  
1. Podran acollir-se a aquestes ajudes les microempreses industrials manufactureres enquadrades en la secció C, divisions 10 a 33 de la Classificació Nacional d'Activitats Econòmiques (CNAE 2009), aprovada pel Reial Decret 475/2007, de 13 d'abril (BOE 102, 28.04.2007), amb seu social o establiment productiu a la Comunitat Valenciana. Hauran de comptar amb un o més treballadors consignats en el rebut de liquidació de cotitzacions (TC1) corresponent al segon mes anterior a la sol·licitud, i seran computables, a aquests efectes, els treballadors cooperativistes en el cas de sol·licituds presentades per cooperatives. Queden excloses les empreses que tinguen, entre les seues activitats, el lloguer de maquinària i equips.  
Als efectes de la present resolució, es considerarà microempresa l'entitat les característiques de la qual s'ajusten al que disposa en l'annex I del Reglament (UE) número 651/2014, normativa disponible en l'adreça web de l'IVACE, http://www.ivace.es.  
2. No podran obtindre la condició de beneficiàries:  
- Les comunitats de béns i les societats civils, així com les associacions, fundacions, administracions públiques, i en general, les entitats sense ànim de lucre.  
- Les empreses sol·licitants en què concórrega alguna de les circumstàncies previstes en l'article 13 de la Llei 38/2003, de 17 de novembre, General de Subvencions.  
- Les empreses que operen en els sectors de la pesca i l'aqüicultura regulats pel Reglament (CE) número 104/2000, del Consell (DO L17, 21.01.2000, p. 22), i les que estan dedicades a la producció primària de productes agrícoles, de conformitat amb allò que disposa l'article 1 del Reglament (CE) número 1407/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les Ajudes de minimis.  
3. Per a l'exercici de la seua activitat les empreses beneficiàries hauran de disposar de les autoritzacions administratives preceptives, trobar-se inscrites en els registres públics pertinents, i complir amb qualssevol altres requisits exigits per les disposicions aplicables.  
4. En especial, les empreses beneficiàries hauran de complir les obligacions establides en el Reial Decret Legislatiu 1/2013, de 29 de novembre, pel qual s'aprova el Text Refós de la Llei General de Drets de les Persones amb Discapacitat, i de la inclusió social de les obligacions contingudes en la Llei 6/2014, de 25 de juliol, de prevenció, qualitat i control ambiental d'activitats a la Comunitat Valenciana; en la Llei Orgànica 3/2007, de 22 de març, per a la igualtat efectiva de dones i homes; i en la Llei 9/2003, de 2 d'abril, per a la igualtat entre dones i homes.  
  
Article 5. Característiques de l'ajuda. Costos subvencionables  
1. L'ajuda consistirà en una subvenció a fons perdut sobre el cost considerat com a subvencionable del projecte.  
2. El percentatge de subvenció serà del 20 % de l'import dels costos subvencionables del projecte.  
3. Quantia màxima de la subvenció.  
a) La quantia màxima de subvenció no podrà superar els 20.000 euros.  
b) L'ajuda estarà subjecta al règim de minimis, el que suposa que l'ajuda total de minimis concedida a una única empresa no serà superior a 200.000 euros durant qualsevol període de tres exercicis fiscals. A l'efecte de la present convocatòria, s'entendrà per única empresa la definició establida en l'apartat 2 de l'article 2 del Reglament (CE) número 1407/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les Ajudes de minimis. Per a les empreses que realitzen per compte d'un altre operacions de transport de mercaderies per carretera, caldrà ajustar-se als límits i condicions de l'article 3, apartats 2 i 3 de la disposició esmentada.  
c) L'import total de l'ajuda de l'IVACE en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos públics o privats, supere el cost de l'activitat subvencionada. Per a la seua comprovació haurà d'aportar-se una declaració responsable referent a altres ajudes, subvencions, ingressos o recursos rebuts o sol·licitats per als mateixos costos subvencionables, segons model previst en la memòria tècnica del projecte a què es refereix l'article 6.2 i disponible en l'adreça d'internet de l'IVACE, http://www.ivace.es.  
4. Costos subvencionables: adquisició de maquinària o béns d'equip industrials nous, afectes el procés productiu de l'empresa sol·licitant. En cap cas no seran subvencionables:  
- Els accessoris i recanvis.  
- Els vehicles destinats al transport de persones o mercaderies.  
- La maquinària fabricada per la pròpia empresa sol·licitant.  
- L'adaptació o millora de maquinària existent en l'empresa.  
- Obra civil i instal·lacions.  
- Altres despeses no comptabilitzades en el compte 213 Maquinària, del Pla General Comptable.  
- La maquinària en general, quan entre l'empresa venedor i l'adquirent, sol·licitant de l'ajuda, existisca vinculació. A aquest efecte, s'entén per vinculació la participació d'una d'elles en el capital de l'altra en un percentatge superior al 20 %. També existirà vinculació quan existisquen socis comuns que disposen, directament o juntament amb familiars de fins segon grau, almenys, del 20 % del capital de cada una.  
Article 6. Sol·licitud de l'ajuda. Documentació, termini i lloc per a la presentació de sol·licituds  
1. L'empresa sol·licitant haurà de presentar una sol·licitud normalitzada, el registre telemàtic de la qual servirà per a establir el moment en què es produeix la sol·licitud de l'ajuda als efectes del que preveu l'article 7.2. L'accés als mitjans electrònics i/o telemàtics per a cursar aquesta sol·licitud serà proporcionat per l'IVACE en l'adreça d'internet http://www.ivace.es.  
2. A aquelles empreses que hagen presentat la sol·licitud normalitzada en un moment del temps en què existisca pressupost disponible per a la concessió de l'ajuda sol·licitada per l'empresa, l'IVACE els requerirà perquè presenten, en un moment posterior de la instrucció, la documentació que s'assenyala a continuació:  
a) Memòria tècnica del projecte segons model disponible en l'adreça d'internet de l'IVACE, http://www.ivace.es. Si la memòria estiguera en contradicció amb la sol·licitud normalitzada presentada per l'empresa, es denegarà l'ajuda.  
b) Documentació relativa a la personalitat jurídica de l'empresa sol·licitant:  
Quan siga una societat la inscripció de la qual en el Registre Mercantil siga obligatòria, l'IVACE obtindrà la informació relativa a la personalitat jurídica de l'empresa sol·licitant, si bé podrà requerir-li directament la presentació d'algun document concret.  
En el cas d'empreses sol·licitants la inscripció del qual en el Registre Mercantil no siga obligatòria (empresaris individuals, cooperatives), s'haurà d'aportar una fotocòpia dels documents següents:  
- Contracte o acta de constitució i estatuts vigents.  
- Poder de representació del signant de la sol·licitud, o document equivalent segons les prescripcions legals.  
No serà necessari aportar la documentació anterior que ja estiga en poder de l'IVACE, sempre que es mantinga vigent i s'aportació declaració de vigència a l'efecte segons model disponible en l'adreça d'internet de l'IVACE, http://www.ivace.es.  
c) Declaració responsable referent a totes les altres ajudes de minimis concedides d'aquesta o una altra administració (independentment de si aquestes són per als mateixos costos subvencionables que els previstos per la present convocatòria com per a qualsevol altre), durant els dos exercicis fiscals anteriors i durant l'exercici fiscal en curs que estiguen subjectes al Reglament (UE) número 1407/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis o a altres reglaments de minimis, segons model previst en la memòria tècnica del projecte a què es refereix l'article 6.2.a, i disponible en l'adreça d'internet de l'IVACE, http://www.ivace.es; així com a altres ajudes concedides per als mateixos costos subvencionables que els previstos en la present convocatòria, sotmeses a un reglament d'exempció o a una decisió adoptada per la Comissió.  
d) Rebut de liquidació de cotitzacions (TC1) corresponent al segon mes anterior a la sol·licitud, amb la finalitat de comprovar el que preveu l'article 4.1  
En cas de no aportar algun dels documents anteriors o de que el seu contingut no permeta acreditar el compliment dels requisits previstos en la convocatòria, l'ajuda no serà finalment concedida.  
Els models de documentació estaran disponibles en l'adreça d'internet de l'IVACE, http://www.ivace.es, i es presentaran utilitzant els mitjans electrònics i/o telemàtics proporcionats per l'IVACE a través de la dita adreça d'internet.  
3. Termini per a la presentació de les sol·licituds.  
El termini per a la presentació de les sol·licituds començarà el dia 5 d'abril de 2016 a les 09.00 hores i finalitzarà el 28 d'abril de 2016 a les 24.00 hores, sense perjuí que, per esgotament del pressupost, es tanque amb anterioritat a la data adés esmentada.  
4. Lloc de presentació de sol·licituds  
La sol·licitud es presentarà davant del Registre Telemàtic de la Generalitat, i aquest emetrà automàticament un resguard acreditatiu de la seua presentació, que podrà ser arxivat o imprès per l'empresa interessada, en els termes que preveu la Llei 11/2007, de 22 de juny, d'Accés Electrònic dels Ciutadans als Serveis Públics, i el Decret 220/2014, de 12 de desembre, del Consell de la Generalitat, pel qual s'aprova el Reglament d'Administració Electrònica de la Comunitat Valenciana. Una vegada omplit el formulari de sol·licitud des del tràmit telemàtic, s'haurà d'annexar la memòria tècnica del projecte en format electrònic.  
Ja que la sol·licitud ha de tramitar-se necessàriament via telemàtica, només s'admetrà la presentació davant del Registre Telemàtic i sempre que estiga firmada electrònicament per mitjà d'una firma electrònica, basada en un certificat reconegut segons el que disposa la normativa indicada en el paràgraf anterior, i expedida per la Generalitat o per qualsevol altre prestador de serveis de certificació amb què la Generalitat haja firmat l'oportú conveni, que poden consultar-se en la pàgina web   
  
https://sede.gva.es/es/web/sede\_electronica/sede\_certificados.  
En el cas que, per qualsevol circumstància, una mateixa empresa presentara diferents sol·licituds, es considerarà vàlida l'última registrada en termini.  
D'acord amb el que disposa la Llei 11/2007, de 22 de juny, d'Accés Electrònic dels Ciutadans als Serveis Públics, i el Decret 220/2014, de 12 de desembre, del Consell de la Generalitat, pel qual s'aprova el Reglament d'Administració Electrònica de la Comunitat Valenciana, s'incorpora el procediment arreplegat en aquesta resolució a l'annex del decret esmentat, com a procediment susceptible de tramitació a través del Registre Telemàtic de la Generalitat.  
5. La presentació de la sol·licitud comporta l'autorització a l'IVACE ?excepte manifestació en contra per l'empresa sol·licitant- per a demanar els certificats a emetre per l'Agència Estatal de l'Administració Tributària, per la Unitat Recaptadora de la Hisenda Pública Valenciana i per la Tresoreria General de la Seguretat Social, en què s'acredite que l'empresa sol·licitant es troba al corrent en les seues obligacions amb les administracions esmentades. En qualsevol cas l'IVACE podrà requerir directament l'empresa sol·licitant si la informació obtinguda presentara cap incidència.  
6. Si la sol·licitud aportada fóra incompleta o presentara errors esmenables, es requerirà l'interessat perquè en el termini de 10 dies hàbils esmene la falta o acompanye els documents preceptius, amb advertència que, si no ho fera, se'l tindrà per desistit de la seua sol·licitud.  
Quan l'òrgan d'administració del sol·licitant tinga caràcter mancomunat s'haurà d'adjuntar i firmar pel representant legal que no ho haguera fet en la sol·licitud, el document de ratificació disponible en l'apartat Documentació annexa, del text del programa en l'adreça d'internet de l'IVACE, http://www.ivace.es.  
Els requeriments a què es fa referència en aquest article, així com qualsevol altre que poguera realitzar-se per l'IVACE, s'efectuaran via telemàtica, si bé podran efectuar-se per correu electrònic o ordinari a l'adreça indicada per l'empresa sol·licitant en la sol·licitud normalitzada, sempre que quede constància de la recepció per aquella.  
Els requeriments, les notificacions, les comunicacions o la documentació dels procediments emesos per mitjà d'una firma electrònica avançada en l'àmbit de la Generalitat, gaudiran de validesa i eficàcia, en els termes de l'article 45 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Els requeriments que es realitzen per mitjans electrònics s'entendran practicats o rebutjats en els termes que s'assenyalen en la Llei 11/2007, de 22 de juny, d'Accés Electrònic dels Ciutadans als Serveis Públics, i en la resta de la legislació vigent. En aquest sentit, si transcorreguts 10 dies naturals des de la seua posada a disposició, les persones interessades no n'accediren al contingut, la notificació s'entendrà rebutjada i es tindrà per efectuat el tràmit, tot continuant amb el procediment.  
  
L'aportació de documents en contestació als requeriments referenciats, es realitzarà a través del Registre Telemàtic en l'adreça d'internet de l'IVACE, sent aplicables els mateixos requisits sobre la utilització de firma electrònica avançada que els arreplegats en aquest article.  
  
  
Article 7. Instrucció i avaluació de sol·licituds. Criteris d'avaluació  
  
1. L'òrgan instructor del procediment de concessió d'ajudes serà l'Àrea d'Empreses i Associacions de l'IVACE.  
2. L'ajuda es concedirà amb el règim de concurrència competitiva, sent l'únic criteri d'ordenació el moment de presentació de la sol·licitud d'ajuda.  
3. L'òrgan instructor comprovarà, conforme es produïsca la presentació de les sol·licituds normalitzades de les empreses, quina és la disponibilitat pressupostària en funció d'allò que s'ha sol·licitat de manera que, si abans que finalitze el termini màxim de presentació de sol·licituds, se sobrepassa el pressupost disponible, es tancarà la possibilitat de presentar noves sol·licituds. D'això, se'n donarà publicitat a través de la Base Nacional de Dades de Subvencions (BNDS) i butlletins que corresponga.  
4. Finalitzat el termini previst de presentació de sol·licituds o tancat el termini esmentat d'acord amb el que estableix l'article 7.3, l'òrgan instructor ordenarà totes les sol·licituds rebudes de moment de presentació, tenint en compte la seua data i l'hora. Si es donara el cas, quedarien excloses però en reserva aquelles últimes sol·licituds que s'hagueren registrat quan ja s'haguera excedit el pressupost disponible.  
L'òrgan instructor elevarà, a la comissió d'avaluació a què es refereix l'article 8, la relació ordenada de sol·licituds junt amb l'import d'ajuda que s'obtindria en funció d'allò que s'ha sol·licitat per l'empresa fins a esgotar amb això el pressupost del programa. A continuació, l'òrgan instructor requerirà a les empreses incloses en la relació esmentada, la documentació detallada en l'article 6.2, i procedirà d'acord amb el que preveu el mencionat article.  
  
Finalment, una vegada l'òrgan instructor haja verificat, de cada empresa sol·licitant i dels projectes presentats, el compliment dels requisits exigits en la convocatòria, emetrà una preavaluació que serà elevada a la comissió.  
5. En el cas d'empat en la puntuació final obtinguda després de l'aplicació dels criteris d'avaluació, tindran preferència en l'adjudicació de les ajudes aquells sol·licitants que acrediten que, amb anterioritat a la publicació d'aquesta convocatòria, ocupen major percentatge de persones treballadores amb discapacitat o bé es comprometen a contractar un percentatge major de persones treballadores amb discapacitat durant l'àmbit temporal de l'ajuda o subvenció. L'aplicació d'aquesta preferència es realitzarà en els termes de l'article 6 del Decret 279/2004, de 17 de desembre, del Consell, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat.  
  
Subsidiàriament, tindran preferència en l'adjudicació aquells sol·licitants que acrediten que, amb anterioritat a la publicació d'aquesta convocatòria, ocupen major percentatge de persones que es troben entre els col·lectius de població especialment desafavorida, així com de persones amb dificultats d'accés al mercat laboral, com els relacionats en el punt 2.c.1 de l'apartat vuitè de l'Acord de 27 de març de 2015, del Consell, pel qual s'estableixen directrius per a l'aplicació de clàusules de caràcter social en la contractació de l'Administració de la Generalitat i el seu sector públic, així com en matèria de subvencions de l'Administració de la Generalitat, o bé es comprometen de contractar un percentatge major de persones pertanyents als col·lectius esmentats durant l'àmbit temporal de l'ajuda o subvenció.  
L'acreditació d'aquests requisits es realitzarà per mitjà de declaració responsable, sense perjuí de les facultats de l'IVACE de comprovar la validesa de la declaració esmentada en qualsevol moment, i l'efectivitat de l'ajuda quedarà condicionada al compliment del que aquella preveu.  
  
  
Article 8. Concessió de les ajudes  
1. Després dels actes d'instrucció i la preavaluació efectuada prèviament, els projectes seran elevats a una comissió composta pel personal de l'IVACE que s'indica a continuació:  
- Presidència: la direcció general de l'IVACE.  
- El cap de l'Àrea d'Empreses i Associacions.  
- Un tècnic de l'Àrea d'Empreses i Associacions.  
- El cap del Servei de Fons Estructurals i Sistemes.  
- La cap del Servei Jurídic.  
- Un tècnic del Servei Econòmic.  
Actuarà com a secretari un tècnic de l'Àrea de Suport, sense vot.  
La comissió adaptarà el seu funcionament al que estableix la convocatòria i, de manera subsidiària, a les regles contingudes en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. Quan el nombre de sol·licituds valorades positivament no esgote el pressupost disponible, es requerirà la documentació detallada en l'article 6.2 a les empreses que hagueren pogut quedar en reserva, respectant l'ordre marcat de moment de la sol·licitud, d'acord amb el que estableix l'article 7.4. Si, després d'haver actuat d'aquesta manera, existira pressupost disponible, es podrà obrir un nou termini de presentació de sol·licituds que, per a la seua efectivitat, haurà de publicar-se amb caràcter previ en la Base Nacional de Dades de Subvencions (BNDS) i butlletins que corresponga.  
3. De les reunions de la comissió s'elevarà l'acta al president de l'IVACE. Vista la proposta continguda en l'acta de la comissió, el president de l'IVACE resoldrà sobre l'adjudicació de les ajudes, fixarà expressament la quantia i incorporarà, si és el cas, les condicions i les obligacions a què haja de subjectar-se l'empresa beneficiària.  
4. La resolució del president de l'IVACE posarà fi a la via administrativa i el seu contingut serà notificat de forma individualitzada a cada interessat de forma telemàtica. Les subvencions concedides seran publicades en la Base Nacional de Dades de Subvencions (BNDS), amb expressió del programa i crèdit pressupostari a què s'imputen, empresa beneficiària, subvenció concedida i finalitat o finalitats de la subvenció.  
  
  
Article 9. Obligacions de les empreses beneficiàries  
1. Execució i acreditació del projecte  
El desenvolupament del projecte s'ajustarà als terminis següents:  
  
Termini de presentació de sol·licituds Inici del projecte Data límit d'execució del projecte (despeses) Fi termini justificació (límit període pagament)  
S'iniciarà el dia 5 d'abril de 2016 a les 09.00 hores i finalitzarà el 28 d'abril de 2016 a les 24.00 hores, sense perjuí que per esgotament del pressupost es tanque amb anterioritat a la data esmentada Posterior al 01.01.2016 i abans del 31.12.2016 31.12.2016 07.02.2017  
  
  
La justificació de l'execució del projecte implicarà la presentació de justificants de despesa i pagament, i una altra documentació requerida en el Manual d'instruccions de justificació d'ajudes aprovat per resolució de la direcció general de l'IVACE.  
a) L'empresa beneficiària haurà de realitzar el projecte objecte de subvenció en la forma descrita en la memòria presentada amb la sol·licitud normalitzada, i de manera que es complisca la finalitat de l'ajuda, respectant els costos indicats en la notificació de concessió i pels imports que s'hi especifiquen. Si durant l'execució del projecte es produeixen circumstàncies que modifiquen aquest desenvolupament previst, es procedirà per l'empresa beneficiària de la manera següent d'acord amb la tipologia de la modificació.  
  
Tipus de modificació Procediment i criteri d'aplicació  
Modificacions de projecte que no n'alteren aspectes essencials No es requereix d'autorització prèvia de l'IVACE. S'haurà de justificar adequadament en la memòria justificativa d'execució del projecte perquè, a criteri de l'IVACE, puga finalment admetre's  
Ampliació de la data de justificació sense modificar el període d'elegibilitat de les despeses Es requereix una sol·licitud d'autorització presentada un mínim de 15 dies naturals abans de la finalització del termini de la justificació del projecte. Podrà acceptar-se a la vista de les circumstàncies excepcionals argumentades per l'empresa en la seua sol·licitud i sempre que, a juí de l'IVACE, siga compatible amb els terminis i procediments de gestió de la convocatòria  
Qualsevol altra modificació diferent de les anteriors Es requereix una sol·licitud d'autorització presentada un mínim de dos mesos abans de la data límit d'execució del projecte. La seua autorització per part de l'IVACE s'estudiarà de forma individualitzada  
  
  
b) Quan l'import de la maquinària adquirida supere, IVA exclòs, la quantia de 17.999,99 euros, l'empresa beneficiària haurà d'aportar en el moment de la justificació acreditació d'haver sol·licitat ?abans de la contractació de la despesa- com a mínim tres ofertes de diferents proveïdors sense vinculació entre ells, llevat que, per les especials característiques de les despeses subvencionables, no existisca en el mercat prou nombre d'entitats que el subministren o presten, i així es faça constar en un informe firmat pel representant legal que haurà de contindre almenys:  
- Quines van ser les característiques de les despeses que van fer impossible la localització d'un mínim de tres ofertes.  
- ?Una explicació de com es va realitzar la cerca de proveïdors.  
Aquest informe no serà admès com a justificant de la no-presentació de tres ofertes si el seu argument es basa en:  
- - Les característiques del proveïdor (per exemple: proveïdor habitual o subministrador únic, sense que en aquest cas s'aporten més dades que ho acrediten).  
- - Les característiques genèriques del bé o servei (per exemple: caràcter tecnològic del servei).  
- - Les característiques genèriques de l'empresa o entitat beneficiària (per exemple: política de compres implantada i aprovada per la direcció, etc.).  
Així mateix hauran d'acompanyar un annex a l'informe que documente com s'ha realitzat la cerca de proveïdors.  
Les tres ofertes hauran de ser comparables i complir amb els requisits materials i formals establits a l'efecte. I, sempre, una d'elles haurà de correspondre al proveïdor finalment contractat.  
La selecció de les ofertes haurà de realitzar-se entre empreses amb paràmetres equiparables, que no mantinguen vinculació amb l'empresa beneficiària ni tampoc entre elles. A aquests efectes, s'entén per vinculació la participació d'una d'elles en el capital de l'altra en un percentatge superior al 20 %. També existirà vinculació quan hi haja socis comuns que disposen, directament o juntament amb familiars de fins segon grau, almenys del 20 % del capital de cadascuna. La petició d'ofertes haurà de documentar-se de forma escrita i, en tot cas serà, necessari que aquestes complisquen els requisits següents:  
  
- Requisits materials: les ofertes presentades hauran d'estar prou detallades, especificant els treballs que han de realitzar-se i el seu preu, i hauran de ser comparables en el seu contingut.  
- Requisits formals: les ofertes hauran d'estar datades, i contindre les dades que permeten la correcta identificació del remitent, junt amb el logo o el segell de l'empresa.  
L'elecció entre les ofertes presentades haurà d'haver recaigut en la més econòmica, justificant en un informe l'elecció en un altre sentit.  
La no-presentació de les ofertes o els informes que fan referència els paràgrafs anteriors, o la seua insuficiència, donarà lloc a la consegüent minoració o revocació, sense perjuí del que estableix l'article 6.5.  
  
2. Presentació de justificants de pagament i una altra documentació requerida en el Manual d'instruccions de justificació d'ajudes.  
a) Amb la data límit establida anteriorment o data posterior que poguera establir-se per una resolució de la direcció general de l'IVACE, l'empresa beneficiària haurà de presentar els justificants de despesa i pagament i la documentació requerida en el Manual d'instruccions de justificació d'ajudes.  
b) Els pagaments només s'admetran si estan realitzats a través d'entitat financera, i la seua justificació es realitzarà per mitjà de la presentació d'una còpia de l'extracte bancari que acredite l'eixida efectiva dels fons juntament amb una còpia de la transferència o del xec nominatiu. Queden exclosos els pagaments realitzats en efectiu o per caixa.  
En el cas que l'ordre de transferència i/o l'apunt de l'extracte bancari siguen globals i, per tant, estiguen referits a diverses despeses, relacionades o no amb el projecte, serà necessari acompanyar-ne una relació degudament detallada en la qual aparega el destinatari, la identificació del justificant de la despesa (el número de la factura o el concepte) i l'import pagat. Aquesta relació haurà de ser segellada per l'entitat financera.  
c) L'empresa beneficiària haurà d'aportar justificants de despesa del projecte pagats per import igual a la quantitat indicada en la notificació d'aprovació del projecte com a quantitat a justificar. La presentació d'un percentatge menor donarà lloc a la minoració de la subvenció sempre que tècnicament puga considerar-se que encara així el projecte ha sigut efectivament desenvolupat.  
d) Ja que la present convocatòria estableix determinats imports o percentatges màxims o mínims en les despeses del projecte que poden actuar com a requisit per a la seua aprovació o com a limitadors de l'import de l'ajuda concedida, la justificació del projecte haurà de tindre en compte els mencionats límits per a no donar lloc a la minoració o revocació de l'ajuda. Només en el cas que les diferències, a juí tècnic de l'IVACE, obeïsquen a modificacions en el desenvolupament del projecte sobrevingudes i no imputables a l'empresa beneficiària (entre altres, modificacions de preus no previsibles en la presentació del projecte), podran admetre's per part de l'IVACE, sense que en cap cas supose un major import de l'ajuda rebuda ni una modificació dels aspectes essencials del projecte.  
e) El Manual d'instruccions de justificació d'ajudes podrà exigir que s'acompanyen d'un informe d'auditor o empresa inscrita en el ROAC (Registre Oficial d'Auditors de Comptes) d'acord amb l'Orde EHA/1434/2007, de 17 de maig, per la qual s'aprova la norma d'actuació dels treballs de revisió de comptes justificatius de subvencions en l'àmbit del sector públic estatal (BOE 125, 25.05.2007), així com d'un llistat de comprovació del compliment dels requisits del Manual d'instruccions de justificació d'ajudes, signat per l'auditor i visat pel representant legal de l'empresa beneficiària.  
  
3. Altres obligacions:  
a) Inserir en el material divulgatiu relacionat amb la difusió del projecte el logotip d'IVACE disponible en http://www.ivace.es.  
b) Complir amb les seues obligacions fiscals i amb la Seguretat Social de manera que quede acreditada aquesta circumstància en el moment previ a l'atorgament de l'ajuda i al del reconeixement de l'obligació per IVACE, en els termes establits en la normativa vigent en la matèria.  
c) Els documents justificatius de les despeses corresponents al projecte subvencionat hauran de conservar-se mentre puguen ser objecte de les actuacions de comprovació i control.  
En aqueix sentit, els documents es conservaran o bé en forma d'originals o de còpies compulsades d'originals, o bé en suports de dades comunament acceptats, en especial versions electròniques de documents originals o documents existents únicament en versió electrònica. Els documents es conservaran en una forma que permeta la identificació dels interessats durant el període necessari per als fins per als quals es van arreplegar les dades o per als quals es tracten ulteriorment. Quan els documents només existisquen en versió electrònica, els sistemes informàtics utilitzats compliran normes de seguretat acceptades que garantisquen que els documents conservats s'ajusten als requisits legals nacionals i són fiables als efectes d'auditoria.  
d) Disposar de llibres comptables i registres diligenciats i la resta de documents degudament auditats en els termes exigits per la legislació mercantil, així com els estats comptables.  
e) Actualitzar qualsevol documentació presentada que haguera patit cap modificació.  
f) Respondre de la veracitat dels documents aportats i en general de la informació facilitada.  
g) Facilitar a l'IVACE la informació relativa a indicadors financers, de producció i resultats, que permeten mesurar l'avanç enfront de la situació de partida descrita per l'empresa beneficiària en la memòria del projecte com a conseqüència de la seua execució.  
h) Comunicar a l'IVACE altres ajudes de minimis (independentment de si aquestes són per als mateixos costos subvencionables que els del projecte presentat davant de l'IVACE com per a qualsevol altre) i altres ajudes, subvencions, ingressos o recursos públics o privats que hagueren obtingut o sol·licitat per als mateixos costos subvencionables. En cas de concurrència amb altres ajudes per als mateixos costos subvencionables, quedarà sense efecte la ja concedida per l'IVACE, excepte renúncia expressa a la ja concedida per l'altra administració.  
Les ajudes previstes en la present convocatòria podran acumular-se amb altres ajudes subjectes al règim de minimis, sempre que es tracte d'ajudes per a costos subvencionables diferents dels del projecte presentat davant de l'IVACE i es respecten els següents límits màxims:  
- Si l'acumulació té lloc amb ajudes de minimis subjectes al Reglament (UE) número 360/2012, de la Comissió, de 25 d'abril de 2012, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis concedides a empreses que presten serveis d'interès econòmic general (DO L 114 de 26.4.2012), es respecten els límits màxims establits en aquell.  
  
- Si l'acumulació té lloc amb ajudes subjectes a altres reglaments de minimis, es respecta el que disposa l'article 5.3.b de la present resolució.  
  
j) Complir amb quantes obligacions deriven de la normativa d'aplicació especificada en l'article 12 d'aquesta resolució.  
  
Article 10. Control i verificació. Minoracions i revocacions  
1. Tant les empreses beneficiàries com els tercers relacionats amb l'objecte de la subvenció, hauran de sotmetre's a les actuacions de comprovació, verificació i control financer de l'activitat subvencionada efectuades en qualsevol moment tant per l'IVACE com per qualsevol òrgan de l'Administració Central de l'Estat i de la Generalitat, o de la Unió Europea i els seus representants autoritzats, i facilitaran en tot moment quanta informació se sol·licite en l'exercici de les actuacions esmentades, i en especial posant a disposició la totalitat de documents necessaris per a una auditoria adequada.  
Les verificacions abordaran els aspectes administratius, financers, tècnics i físics de les operacions, segons corresponga, i hauran d'incloure, en tot cas, els procediments següents:  
- - Verificacions administratives de tots els projectes aprovats.  
- Verificacions sobre el terreny de determinats projectes que podran dur-se a terme per mostreig.  
A resultes de les verificacions efectuades, l'empresa beneficiària podrà ser objecte de minoració o revocació.  
2. Així mateix, l'incompliment per les empreses beneficiàries de qualsevol de les obligacions establides en aquesta resolució podrà donar lloc a la minoració o a la revocació de la subvenció en funció de les circumstàncies ocorregudes i d'una valoració d'aquestes. En el cas que l'ajuda haguera sigut ja pagada, haurà de fer-se al reintegrament de la quantitat percebuda i dels interessos de demora des del moment del pagament de la subvenció, en la forma prevista en la legislació sobre subvencions. De conformitat amb normativa esmentada, l'incompliment de l'obligació de reintegrament tindrà entre altres efectes la impossibilitat de ser empresa beneficiària en successives convocatòries, sempre que es trobe en període executiu.  
  
Article 11. Dotació pressupostària  
1. El pressupost per a la concessió de les subvencions previstes en la present Resolució serà de 2.500.000 euros amb càrrec a la línia S6722000 «Investigació, desenvolupament i innovació empresarial», del pressupost de l'IVACE per a 2016.  
2. En qualsevol cas es podrà incrementar el finançament quan es produïsca un augment del crèdit disponible procedent d'altres convocatòries en què s'hagen resolt sol·licituds per un import inferior a la despesa inicialment prevista o de les quals es deriven obligacions liquidades o reconegudes per import inferior a l'ajuda que va ser concedida al seu dia, o bé quan l'augment siga conseqüència d'una generació, ampliació o incorporació de crèdit.  
L'efectivitat de les quanties addicionals queda condicionada a la declaració de disponibilitat del crèdit, a l'aprovació de la modificació pressupostària que escaiga, i a la seua publicació en la Base Nacional de Dades de Subvencions (BNDS) i butlletins que corresponga amb caràcter previ a la resolució de concessió. En aquests supòsits s'aprovaran les corresponents modificacions de la convocatòria que seran publicades en la Base Nacional de Dades de Subvencions (BNDS) i butlletins que corresponga, sense necessitat d'obertura d'un termini addicional per a presentar noves sol·licituds.  
  
Article 12. Marc normatiu  
Les ajudes incloses en la present resolució es concediran d'acord amb el que estableix:  
- L'Ordre de 12 de desembre de 2006, de la Conselleria d'Empresa, Universitat i Ciència, sobre concessió d'ajudes per l'Institut de la Petita i Mitjana Indústria de la Generalitat Valenciana, IMPIVA (DOCV 5417, 29.12.2006).  
- La Llei 38/2003, de 17 de novembre, General de Subvencions, i disposicions de desplegament.  
- La Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
- El Reglament (UE) número 1407/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis (DO L 352, 24.12.2013).  
- La Llei 11/2007, de 22 de juny, d'Accés Electrònic dels Ciutadans als serveis Públics.  
- El Decret 220/2014, de 12 de desembre, del Consell de la Generalitat, pel qual s'aprova el Reglament d'Administració Electrònica de la Comunitat Valenciana  
- Qualsevol altra normativa que per la matèria li fóra d'aplicació.  
  
Article 13. Entitats col·laboradores i assistència tècnica  
L'IVACE podrà subscriure un conveni o instrument jurídic amb entitats col·laboradores perquè, actuant en nom seu i pel seu compte, lliure i distribuïsca els fons a les empreses beneficiàries o perquè l'assistisquen en determinades funcions auxiliars a la gestió dels expedients.  
  
  
DISPOSICIÓ FINAL  
  
Primera  
Es faculta la directora general de l'IVACE per a dictar les resolucions necessàries per al desenvolupament, l'eficàcia i l'execució de la present convocatòria així com per a la seua modificació, en especial quant a terminis de presentació de sol·licituds i de justificació, i delimitació del pressupost dels programes.  
  
Segona  
La present resolució entrarà en vigor l'endemà de la publicació de l'extracte de la convocatòria en el Diari Oficial de la Comunitat Valenciana (DOCV).  
  
València, 4 de març de 2016.- El president: Rafael Climent González.